**astăzi mă numesc Schumann**

*Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

în zori

te visez salcie pletoasă

desenând curcubeie

pe fiecare pliu al apei

și mă rog de ramurile inocente

să lase stropi de clorofilă

pe marginea unui gând

să crească poem

mai târziu

savurez umbra pașilor

uitată în amonte de inima mea

și dezleg iță cu iță

firul Ariadnei

cusut de mâna destinului

la reverul palmei

noaptea

adorm în palma unui cuvânt

și te regăsesc despletită

la fel ca-n prima zi

când alergai printre flori

adunând nectarul unei povești

în care fiecare dintre noi era celălalt

degetele tale lungi sărută buzele pianinei

de pe claviatura frunții sub care țes vise

cu suflete pereche

dimineața

aștept să-mi dai un sărut dezbrăcat de inocențe

și mă prezint

astăzi mă numesc Schumann

vrei să fii Concertul meu pentru pian în La minor?

Din volumul Apasă tasta enter -

Editura Rovimed Publishers Bacău - 2013